Pa en seun wys hul slag | Netwerk24
Pa en seun wys hul slag
Twee gesoute gholfspelers van Kroonstad het koning gekraai in die Clarens-ope. Pa en seun, Jaco (links) en Franco Froneman, was al twee wenners in hul onderskeie afdelings. Foto's: Verskaf
'n Pa en seun van Kroonstad het die Clarens-gholfope vir 2019 in hul onderskeie afdelings gewen.
Jaco Froneman (51) was die algehele wenner van die senior afdeling en sy seun Franco (22) was die algehele wenner.
Die derde ronde van die Vrystaat-gholfunie se 2019-'20-toernooie is op die Clarens-gholfbaan aangebied.
Sowat 96 spelers het aan die toernooi, wat op 30 November oor 36 putjies en op 1 Desember oor 18 putjies gestrek het, deelgeneem. 'n Ope-afdeling vir alle spelers, asook 'n senior en junior afdeling, was deel van die kompetisie.
Franco, van die Kroonstad-buiteklub, het ná die eerste 36 putjies reeds voorgeloop met 'n telling van 139 houe, 5 onder baansyfer.
Franco het die oggend 'n skitterende 68 houe, 4 onder baansyfer, gespeel met 33 houe op die eerste 9 en 35 houe op die tweede 9 putjies.
Franco het 71 houe in die middagrondte gespeel.
Roedu du Plessis van Heron Banks en Jaco Froneman van die Kroonstad-buiteklub was die gesamentlike voorlopers in die senior afdeling op 156 houe.
Franco het goeie gholf oor die laaste 18 putjies op 1 Desember gespeel en 33 houe, 3 onder baansyfer oor die eerste 9 putjies, aangeteken. Hy het ook 'n arend op putjie 8, 'n syfer 5, aangeteken.
Die laaste 9 putjies was spannend, maar Franco het met goeie bofhoue en goeie setwerk beïndruk. Hy het die sege met 'n goeie rondte van 70 houe vir 'n totaal van 209 houe beklink, 7 onder baansyfer vir die toernooi.
Franco is as die algehele kampioen aangewys.
Franco wat nooit van 'n baljoggie gebruik maak nie, het vir die toernooi, sy ma, Christelle Froneman, ingespan. Dit was 'n goeie kombinasie.
In die senior afdeling het Jaco ná 'n goeie rondte van 37 houe, oor die eerste 9 putjies afgeslaan met 'n voortou van 4 houe vir die laaste 9 putjies. Dit het voëltjies op die sesde en sewende putjies ingesluit.
Jaco het op die 10de en 13de putjies 2 houe aan baansyfer afgestaan, maar weer 'n voëltjie aangeteken op die 15de putjie en syfers oor die laaste 3 putjies, vir 'n totaal van 234 houe.
Jaco was die algehele wenner van die senior afdeling.
"Ons het die afgelope naweek 'n nuwe rekord aangeteken met die pa-en-seun-wenkombinasie. Geluk aan Jaco en Franco vir dié prestasie," sê Nicky Nel, president van die Vrystaat-gholf-unie.